Simpsonų serijos
Simpsonai – amerikiečių animacinė situacijų komedija, sukurta Matt Groening, „FOX“ televizijai. Filmuko serijos yra satyrinė vidurinės klasės amerikiečių gyvenimo būdo parodija. Siužetas sukasi apie Simpsonų šeimą, kurią sudaro Homeris, Mardžė, Bartas, Liza ir Megė. Veiksmas vysta pramanytame mieste Springfilde. Seriale pajuokiama amerikiečių kultūra, visuomenė, televizija ir daugelis žmogaus būdo aspektų. Matt’as Groening’as Simpsonų šeimynėlę pirmą kartą sumąstė James’o L. Brooks’o biure. Jis turėjo sukurti naujo serialo idėją. Jau buvo beveik iki galo sukūręs vieną savo projektų, tačiau likus nedaug laiko iki pristatymo suprato, kad reikia viską perkurti, todėl sugalvojo naują versiją visuomenėje nefunkcionalios šeimynėlės. Veikėjus pavadino savo šeimynos narių vardais ir nudažė geltonai. Trumpi serialai tapo „The Tracey Ullman Show“ dalimi 1987 m. balandžio 19 d. Po trijų sezonų eskizas buvo perkurtas į pusvalandinę laidą žiūrimiausiu laiku ir greitai tapo „FOX“ kanalo hitu. Nuo 1989 m. gruodžio 17 d., kuomet buvo parodyta pirmoji Simpsonų serija „Simpsons Roasting on an Open Fire“, buvo išleisti 35 sezonai, kuriuos bendrai sudaro 768 serijos (2024 m. liepos mėn. duomenimis). Simpsonoms priklauso keletas amerikiečių televizijos ilgaamžiškumo rekordų: tai – ilgiausiai žiūrimiausiu laiku rodomas serialas ir ilgiausiai rodoma situacijų komedija JAV. 2012 m. vasarį serialas šventė 500-osios serijos sukaktį (23-iojo sezono 14 serija „At Long Last Leave“). 2007 m. pažymėti jubiliejiniu Simpsonų ženklo naudojimo dvidešimtmečiu. 2009 m. gruodžio 17 d. buvo pažymėtas dvidešimtmečio jubiliejus nuo pirmosios serijos „Simpsons Roasting on an Open Fire“. Simpsonai laimėjo daugybę apdovanojimų – 27 Emmy apdovanojimai, 30 Annie apdovanojimų, Peabody apdovanojimas ir kiti. 2007 m. liepą pasirodė „Simpsonų filmas“, pasaulyje surinkęs virš 500 mln. JAV dolerių. 1–15 ir 20 sezonai yra išleisti specialiuose 3-4 DVD diskų komplektuose. Priklauso 1, 2 ir 4 DVD regionams. 13–15 bei 20 sezonai išleisti ir Blu-ray formatu.